
E L Ő T E R J E S Z T É S

Sülysáp Nagyközség Önkormányzata Képviselő-testületének
2013. november 21-én tartandó munkaterv szerinti ülésére

4. napirendhez

Tárgy: A Pénzügyi, Településfejlesztési és Ügyrendi Bizottság éves beszámolója
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 43. § (12) bekezdése alapján a bizottságok rendszeresen beszámolnak munkájukról.

Jelen előterjesztés keretén belül kérem a Pénzügyi, Településfejlesztési és Ügyrendi Bizottság beszámolójának szíves megtárgyalását és elfogadását.

…/2013. (XI. 21.) ÖKT határozati javaslat

Sülysáp Nagyközség Önkormányzatának Képviselő-testülete az SZMSZ 43. § (12) bekezdése szerint Pénzügyi, Településfejlesztési és Ügyrendi Bizottság előző évi munkájáról szóló beszámolóját elfogadja.
Határidő: azonnal

Felelős: a bizottság elnöke

Sülysáp, 2013. november 14.


Kecser István s.k.


elnök
Láttam!

Sülysáp, 2013. november .

Tóth Krisztina s.k.
jegyző
1. SZÁMÚ MELLÉKLET

SÜLYSÁP NAGYKÖZSÉG ÖNKORMÁNYZATA

PÉNÜGYI, TELEPÜLÉSFEJLESZTÉSI ÉS ÜGYRENDI BIZOTTSÁGA

ELNÖKÉTŐL


BESZÁMOLÓ

a Bizottság 2012-2013 évi munkájáról
Tisztelt Képviselő-testület!

Az Önkormányzat bizottságai hagyományosan az őszi szezon elején állítják össze a munkájukról, annak körülményeiről szóló beszámolójukat. A PTÜB munkája ebben az önkormányzati ciklusban több, viszonylag egymástól távol eső területet ölel fel, hiszen az önkormányzat működésével kapcsolatos, illetve helyi szabályozással összefüggő jogi természetű kérdésektől a gazdasági (sok esetben kifejezetten pénzügyi) kérdéseken keresztül a környezetvédelmi és településfejlesztési-üzemeltetési kérdésekig számos részterület tartozik illetékességi körébe.

Munkánkat alapvetően a Polgármesteri Hivatal vezetőinek és munkatársainak segítségével végezzük, hiszen a település életével, annak szervezésével kapcsolatban felmerülő operatív kérdések leggyakrabban a Hivatalnál merülnek fel, és a képviselői (bizottsági) indítványok szakmai vizsgálata, és a döntések előkészítése, illetve végrehajtása ugyancsak jellemző módon az apparátus segítségével, közreműködésével történik.  

Fontosnak tartjuk, hogy megköszönjük az ülések szervezésében és a napirendek előkészítésében nyújtott segítséget. Ebben a munkában Horinka László polgármester úr, Tóth Krisztina jegyző asszony, illetve munkatársai (Seprősné Cseri Ágota, Kiss Imre, Horváth Balázs, Dóczi Erika és mások) működtek közre. Az előterjesztések minőségi színvonala általában magas, a kivételek pedig a megállapított időtartamon belül korrigálásra, illetve kiegészítésre kerültek, így a döntések előkészítését hátrányosan nem befolyásolták. Külön köszönet illeti a bizottsági ülések jegyzőkönyvvezetőjét, Kántor Erzsébetet, akinek munkája jelentős segítséget jelentett abban, hogy a Képviselő-testület elé mindig áttekinthető és jól használható anyag kerüljön.
A beszámoló mellékletét képező statisztika szerint a beszámolási időszakban a Bizottság 2012-ben öt, 2013-ban tizenegy, összesen tehát tizenhat ülést tartott, amelyek nagy többsége nyilvános volt, mindössze három alkalommal döntöttünk zárt ülés tartásáról. Ezeket a döntéseket az Önkormányzat üzleti érdekeinek, illetve személyiségi jogok védelmében hoztuk, megítélésünk szerint megalapozottan. Az üléseken mindösszesen 106 napirendet tárgyaltunk, és 109 határozatot, illetve határozati javaslatot hoztunk, ezek a számok az előző beszámolási időszakéhoz hasonlóan alakultak. A Bizottság által végzett előkészítő munka jelentőségét jelzi, hogy a Képviselő-testület elé kerülő témák legalább kilencven százalékát Bizottságunk előzetesen tárgyalja (és ezzel talán legmagasabb arányban vesz részt a testületi döntések előkészítésében), színvonalát pedig minősíti az a tény, hogy javaslataink meghatározó többségét a Képviselő-testület változtatás nélkül, esetleg kisebb módosítással elfogadta, és beépítette döntéseibe. 

A Bizottság által tárgyalt témák között a pénzügyekkel, illetve fejlesztési elképzelésekkel, pályázatokkal összefüggő kérdésekben folytak a legmélyrehatóbb, időnként szenvedélyességbe hajló viták. Természetesen a bizottsági határozatokban, javaslatokban már a demokrácia szabályai alapján hozott döntések vannak megfogalmazva, azonban a tárgyalás során számos nézőpont, illetve vélemény ütközött, így bizton állíthatjuk, hogy a Képviselő-testület elé kerülő javaslataink alapos körültekintéssel, vizsgálattal születtek. Mindemellett egészséges önkritikát gyakorolva ismételtem el kell ismerni azt is, hogy időnként jóval jelentőségüket meghaladó energiákat fektetünk bizonyos kérdések megvitatásába, feleslegesen terhelve az egyébként is korlátozott kapacitásokat.   

Elégedetten nyugtázzuk, hogy a FALUSZOLGA KFT. ügyvezetői pályázata, illetve az új vezető kiválasztása a csaknem fél éves tevékenység alapján sikeresnek ítélhető. Még ebben az évben célszerűnek tartjuk egy átfogó beszámoló, illetve értékelés alapján felmérni a cég átalakításának befejezéséhez még szükséges lépéseket, illetve intézkedéseket, és a 2014-es évet már egy stabilizált szervezeti és gazdálkodási kerettel indítani.

A beszámolási időszak egyik legnagyobb jelentőségű pénzügyi vonatkozású fejleménye, hogy a kormány átvállalta a korábban kibocsátott kötvényekkel kapcsolatos terheinket, így a költségvetésre nehezedő nyomás jelentősen enyhült. Abban bízunk, hogy a csatornaprojekt lezárása után el tudunk indítani egy átfogó, legfeljebb néhány éves távlaton belül megvalósítható közterületrendezési programot, illetve az iparterület értékesítésével jelentős előrelépést tehetünk a helyi vállalkozásfejlesztés területén, a munkahelyek teremtése mellett szélesítve ezzel az önkormányzati bevételek forrásait is.   

A mellékelt statisztika szerint a bizottsági munkában jelentős részt képviselt az Önkormányzat, illetve az intézmények működésével kapcsolatos dokumentumok, és a helyi szabályozások (rendeletek) aktualizálása. Az előterjesztések döntően Tóth Krisztina jegyző munkáját és szakértelmét dícsérik, a bizottság ezekkel kapcsolatban az esetek meghatározó hányadában támogató, illetve elfogadó javaslatot terjesztett a Képviselő-testület elé. 

A bizottság tagjai kivétel nélkül igen aktívan, szakszerűen és a település iránti elkötelezettséggel végezték munkájukat, üléseinken a megjelenési arány ebben az időszakban is kiemelkedően magas volt.  Külön köszönet illeti külső tagjainkat, Mányi Zoltán és Palásty István urakat, akiknek szakmai hozzáértése, tapasztalata, nem utolsósorban pedig példamutató hozzáállása meghatározó módon befolyásolta a bizottsági munka színvonalát. Katus Norbert képviselő úr az OMSB elnökeként oktatási és kulturális vonatozású témákban nyújtott értékes segítségével járult hozzá döntéseink szélesebb megalapozásához, Farkas Ferenc képviselő úr pedig nagy rutinnal, és nem kisebb lelkiismeretességgel végezte az elnökhelyettesi munkát. 

A közeljövőben Bizottságunk az önkormányzati vagyon megőrzését és gyarapítását célzó, befektetéseinket védő, és fejlesztéseinket előkészítő munka mellett kiemelten kezelendő területként tekint a település- és intézményüzemeltetéssel kapcsolatos feladatok ellátására, Sülysáp város arculatának javítását, szolgáltatásainak gyarapítását és differenciálását ösztönző lépésekre. Arra törekszünk, hogy javaslataink és döntéseink eredményeként a Sülysápon élők mind jobban érezzék magukat lakóhelyükön, a vállalkozások számára pedig vonzó környezetet és feltételeket kínáljunk, erősítve ezzel a település gazdasági stabilitását.

Kérjük a tisztelt Képviselő-testületet, hogy a jelen szöveges előterjesztés és a csatolt statisztika szerint szíveskedjen beszámolónkat elfogadni.

Sülysáp, 2013. november 11.


a Bizottság képviseletében tisztelettel:


Kecser István sk.


PTÜB elnöke

